Document ID: 32001L0049

Komission direktiivi 2001/49/EY,
annettu 28 päivänä kesäkuuta 2001,
kasvinsuojeluaineiden markkinoille saattamisesta annetun neuvoston direktiivin 91/414/ETY liitteen I muuttamisesta tehoaineen DPX KE 459 (flupyrsulfuronimetyyli) sisällyttämiseksi siihen
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(1), sellaisena kuin se on viimeksi muutettuna komission direktiivillä 2001/36/EY(2), ja erityisesti sen 6 artiklan 1 kohdan,
sekä katsoo seuraavaa:
(1) Direktiivin 91/414/ETY (jäljempänä "direktiivi") 6 artiklan 2 kohdan mukaisesti Ranska vastaanotti 26 päivänä lokakuuta 1995 Du Pont de Nemours SAS:lta (jäljempänä "hakija") hakemuksen DPX KE 459 -nimisen tehoaineen (flupyrsulfuronimetyyli) sisällyttämisestä direktiivin liitteeseen I.
(2) Direktiivin 6 artiklan 3 kohdan mukaisesti komissio totesi päätöksessä 97/164/EY(3), että flupyrsulfuronimetyylistä esitetyn asiakirja-aineiston voitiin periaatteessa katsoa täyttävän direktiivin liitteessä II ja kyseistä tehoainetta sisältävän kasvinsuojeluaineen osalta direktiivin liitteessä III säädetyt tietovaatimukset.
(3) Ranska on esittelevänä jäsenvaltiona arvioinut flupyrsulfuronimetyylin vaikutukset ihmisten ja eläinten terveyteen ja ympäristöön direktiivin 6 artiklan 2 ja 4 kohdan mukaisesti hakijan ehdottamien käyttötarkoitusten osalta. Ranska toimitti komissiolle 2 päivänä joulukuuta 1997 tehoainetta koskevan arvioluonnoksen.
(4) Asiakirja-aineisto ja flupyrsulfuronimetyylin tarkastelusta saadut tiedot toimitettiin 15 päivänä heinäkuuta 1999 myös kasveja käsittelevään tiedekomiteaan lausuntoa varten. Tämä komitea antoi lausuntonsa 20 päivänä marraskuuta 2000(4).
(5) Näistä tutkimuksista on käynyt ilmi, että flupyrsulfuronimetyyliä sisältävien kasvinsuojeluaineiden voidaan yleisesti olettaa täyttävän direktiivin 5 artiklan 1 ja 3 kohdassa säädetyt edellytykset erityisesti tutkittujen ja komission tarkastelukertomuksissa lueteltujen käyttötarkoitusten osalta. Näin ollen on aiheellista sisällyttää kyseinen tehoaine direktiivin liitteeseen I sen varmistamiseksi, että kyseistä tehoainetta sisältäviä kasvinsuojeluaineita koskevat luvat voidaan myöntää kaikissa jäsenvaltioissa direktiivissä säädetyllä tavalla.
(6) Kohtuullinen määräaika on tarpeen sisällyttämisen jälkeen, jotta jäsenvaltiot voivat panna tämän direktiivin säännökset täytäntöön ja erityisesti muuttaa flupyrsulfuronimetyyliä sisältävien kasvinsuojeluaineiden väliaikaisia lupia, jotka olisi korvattava direktiivin 91/414/ETY 4 artiklan mukaisesti myönnetyillä luvilla. Lisäksi pidempi määräaika voi olla tarpeen flupyrsulfuronimetyyliä ja muita liitteeseen I kuuluvia tehoaineita sisältävien kasvinsuojeluaineiden osalta.
(7) Tarkastelukertomus on välttämätön, jotta jäsenvaltiot voivat asianmukaisesti panna täytäntöön direktiivin liitteessä VI säädettyjen yhtenäisten periaatteiden monet osat, joissa viitataan niiden tietojen arviointiin, jotka on toimitettu tehoaineen lisäämiseksi direktiivin liitteeseen I. On aiheellista säätää, että jäsenvaltioiden on pidettävä lopullinen tarkastelukertomus (direktiivin 14 artiklassa tarkoitettuja luottamuksellisia tietoja lukuun ottamatta) asianomaisten osapuolten saatavilla tai saatettava se heidän käyttöönsä.
(8) Jos on tarpeen saattaa tarkastelukertomus ajan tasalle teknisen ja tieteellisen kehityksen huomioon ottamiseksi, myös edellytykset, jotka koskevat flupyrsulfuronimetyylin sisällyttämistä direktiivin liitteeseen I, on muutettava direktiivissä säädettyä menettelyä noudattaen.
(9) Tässä direktiivissä säädetyt toimenpiteet ovat pysyvän kasvinsuojelukomitean 27 päivänä huhtikuuta 2001 antaman lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan direktiivin 91/414/ETY liitteessä I oleva taulukko tämän direktiivin liitteessä vahvistettujen DPX KE 459:ää (flupyrsulfuronimetyyli) koskevien tietojen sisällyttämiseksi siihen.
2 artikla
Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 2001. Niiden on ilmoitettava tästä komissiolle viipymättä.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
3 artikla
Tarkastelukertomuksen perusteella myönnettyjen väliaikaisten lupien uudelleentarkastelun osalta ja direktiivin 91/414/ETY liitteessä VI vahvistettujen yhtenäisten periaatteiden soveltamiseksi väliaikaiset luvat kuitenkin peruutetaan ja tarvittaessa korvataan pysyvällä luvalla 30 päivään marraskuuta 2002 mennessä. Edellä vahvistettua määräaikaa jatketaan kuitenkin DPX KE 459:ää (flupyrsulfuronimetyyli) ja jotain muuta direktiivin 91/414/ETY liitteeseen I vielä kuulumatonta tehoainetta sisältävien kasvinsuojeluaineiden osalta siinä määrin kuin pidemmästä soveltamisjaksosta säädetään direktiivin 91/414/ETY liitteen I muuttamisesta tämän toisen tehoaineen sisällyttämiseksi mainittuun liitteeseen annetussa direktiivissä.
4 artikla
Jäsenvaltioiden on pidettävä asianomaisten osapuolten saatavilla DPX KE 459:ää (flupyrsulfuronimetyyli) koskeva tarkastelukertomus (direktiivin 14 artiklassa tarkoitettuja luottamuksellisia tietoja lukuun ottamatta) tai saatettava se erityisestä pyynnöstä näiden käyttöön.
5 artikla
Tämä direktiivi tulee voimaan 1 päivänä heinäkuuta 2001.
6 artikla
Tämä direktiivi on osoitettu kaikille jäsenvaltioille.
Tehty Brysselissä 28 päivänä kesäkuuta 2001.

Labels: 0
3
6